บริคิง ซาพิโอ

* ภาพยนตร์
* มังงะ

**ซาพิโอ** (ブリキン　サピオ) เป็นตัวละครที่ปรากฏในตอนฝ่าแดนเขาวงกต เขาเป็นคนจากตระกูลร่ำรวยตระกูลหนึ่งของดาวชาโมฉะ ซึ่งมาตั้งโรงแรมที่โลกเพื่อค้นหาผู้กล้าที่จะมาช่วยดาวของเขา

## ลักษณะ

ซาพิโอเป้นมนุษย์ผิวสีลูกท้อ ผมสีบลอนด์ ปกติเขาจะนั่งในแคปซูลเสมอเพราะไม่สามารถออกแรงหนัก ๆ ได้

## เรื่องราว

### ปูมหลัง

ซาพิโอเป็นลูกชายของดยุคบริคิง กาลิออง ซึ่งเป็นหนึ่งในนักวิทยาศาสตร์ของดาวชาโมฉะ ซึ่งดาวดวงนี้วิทยาการได้พัฒนาไปทางหุ่นยนต์เพื่อเอามาใช้งานแทนมนุษย์ ต่อมาดอกเตอร์นาโพกิสโทร่าได้ถือกำเนิดขึ้นเพื่อใช้คิดค้นหุ่นยนต์รับใช้มนุษย์ และได้ผลิตอิมเมคอน โดยดยุคบริคิงได้เตือนพระราชาอันรัคให้เลิกใช้อิมเมคอน แต่ไม่สำเร็จและถูกดอกเตอร์ส่งกลับบ้านด้วยแคปซูล ต่อมาดยุคพาครอบครัวไปยังเกาะบริคิงเพื่อทำการวิจัยอยู่แรมปี แต่ซาพิโอไม่รู้ว่าพ่อแม่วิจัยอะไร ต่อมาดยุคและคุณนายกลับไปแจ้งพระราชาอันรัคเกี่ยวกับงานวิจัยนี้ แต่ถูกดอกเตอร์นาโพกิสโทร่ายึดอำนาจขึ้นมา ทำให้มนุษย์ทั้งหมดถูกจับตัว

### ค้นหาผู้กล้า

ต่อมาซาพิโอได้ค้นหาผู้กล้าจากดาวหลายดวง แต่ส่วนใหญ่จะไม่ให้ความร่วมมือ จนมาถึงโลก เขาได้เปิดโรงแรมบริคิงที่โลกและคุณพ่อของโนบิตะไปพบการประชาสัมพันธ์พอดี คุณพ่อของโนบิตะเลยชวนครอบครัวไปเที่ยวด้วยกันที่โรงแรมแห่งนี้ ต่อมาโนบิตะและโดราเอมอนได้พบกระเป๋าเดินทางที่เชื่อมมาที่นี่ได้ ทั้งสองเลยมาพักแรมกันที่นี่ แต่โดราเอมอนได้ถูกนายพลเนะจิรินจับตัวไป และวันต่อมาโนบิตะพาทุกคนมาเที่ยวที่โรงแรม และต่อมาถูกเครื่องบินของนายพลเนะจิรินโจมตีเนื่องจากพวกเขามาจับตัวซาพิโอกลับดาว แต่เขาได้พาโดราเอมอนมาแทน ระหว่างนั้นซาพิโอได้สอดส่องโนบิตะและเพื่อน ๆ อยู่ที่ห้องใต้หลังคา และพบว่าเป็นกลุ่มคนที่ดีและสามารถช่วยเหลือดาวของเขาได้ จึงนำเกาะกลับดาวและให้ทัปปุเก็บกระเป๋าเดินทาง เมื่อโนบิตะและเพื่อน ๆ พบเจอซาพิโอ พวกเขาก็คิดว่าไม่สามารถที่จะช่วยดาวได้ แต่ต่อมาโนบิตะยินดีช่วยเพราะว่าต้องไปช่วยโดราเอมอนที่ถูกจับตัวไป

### ภารกิจบนดาวชาโมฉะ

เมื่อลงมาถึงดาวชาโมฉะแล้ว ซาพิโอแบ่งกลุ่มออกเป็นสองกลุ่ม ไจแอนท์และซึเนะโอะแต่งกายเป็นหุ่นยนต์และลักลอบเข้าไปในเมือง ส่วนโนบิตะและชิซุกะตามเขาเข้าไปในเขาวงกตเพื่อหางานวิจัยของพ่อของเขา แต่โชคไม่ดีนักที่กองทัพหุ่นยนต์ของดาวชาโมฉะพบเกาะบริคิงที่ตั้งอยู่ที่ขั้วโลกเหนือทำให้ถูกโจมตีจนเขาวงกตพังถล่มด้วย ทำให้แคปซูลและไกด์เมาส์ของซาพิโอพังเสียหาย และไม่สามารถหาห้องวิจัยได้ อีกทั้งยังถูกกองทหารหุ่นยนต์ตามล่า เลยส่งโนบิตะและชิซุกะกลับบ้าน ส่วนไจแอนท์และซึเนะโอะสามารถค้นหาที่ซ่อนของมนุษย์ได้สำเร็จแม้จะทุลักทุเลและถูกจับได้ว่ามีมนุษย์เข้ามาในเมือง

หลังจากที่โนบิตะกลับบ้านแล้ว เขาและชิซุกะได้ใช้กระเป๋า 4 มิติไปหาโดราเอมอนและช่วยได้สำเร็จ จากนั้นทั้งสามกลับมาหาซาพิโอที่เขาวงกตเพื่อที่จะค้นหาห้องวิจัยต่อไป และสามารถพบห้องวิจัยได้สำเร็จ

ของที่ดยุคบริคิงได้ทิ้งเอาไว้คือโปรแกรมที่ทำให้คอมพิวเตอร์ในตัวหุ่นยนต์เสียหาย และมีไวรัสติดต่อด้วย แต่พวกเขาไม่สามารถไปได้เพราะโดราเอมอนไม่ได้เตรียมอุปกรณ์มาพอ แต่ก็ได้ของเล่นของซานตาคลอส ซึ่งได้มาส่งไจแอนท์กับซึเนะโอะที่ติดอยู่ที่ขั้วโลกเหนือ โดราเอมอนจึงเอาของเล่นเหล่านั้นใช้ในการเดินทางไปยังเมกะโพลิสและโจมตีเหล่าทหารหุ่นยนต์ จากนั้นพวกเขาสามารถทำลายหุ่นยนต์ได้ทั้งหมดและช่วยเหลือมนุษย์ที่ถูกกักขังไว้ได้สำเร็จ แต่เมืองก็พังทลายลงไปด้วย ซึ่งเป็นโอกาสอันดีที่ชาวดาวชาโมฉะทุกคนจะได้เริ่มต้นชีวิตกันใหม่

## ความสัมพันธ์

### โนบิ โนบิตะ และ มินาโมโตะ ชิซุกะ

หลังจากที่ซาพิโอและเพื่อน ๆ ประสบปัญหาจากการถูกกองทหารหุ่นยนต์โจมตีทำให้เขาวงกตและโรงแรมถล่ม เขาบอกให้โนบิตะและชิซุกะกลับบ้านโดยใช้กระเป๋าเดินทางที่ทัปปุอมเอาไว้ แต่ทั้งสองยืนกรานว่าไม่สามารถทิ้งเพื่อนไปได้ แต่เขาก็ต้องแข็งใจให้ทัปปุส่งทั้งสองกลับไปยังโลก